Lasse Møller
Lasse Møller er en dansk håndboldspiller, der spiller venstre back for den tyske klub SG Flensburg-Handewitt. Han står desuden noteret for 14 landskampe (7 mål) for Danmark (pr. 15. januar 2023).
Lasse Møller begyndte at spille håndbold i GOG og debuterede i 2013 på klubbens førstehold. Med GOG vandt han pokalturneringen i 2019, inden han i sommeren 2020 blev solgt til Flensburg-Handewitt.
Lasse Møller har spillet flere kampe for både det danske ynglinge- og ungdomslandshold og debuterede på A-landsholdet i 2017. Pga. flere langvarige skader spillede han ikke for landsholdet fra oktober 2019 til januar 2023. Han gjorde comeback i en testkamp mod Saudi-Arabien den 5. januar 2023 og fik slutrundedebut ved VM i 2023. Pga. en skade måtte han dog forlade VM-lejren allerede efter en enkelt kamp.